Informácia o priebehu a výsledkoch oficiálnej návštevy predsedajúceho Rady ministrov BaH N. Špiriča v Slovenskej republike v dňoch 21.-22. novembra 2007

V dňoch 21.-22. novembra 2007 uskutočnil predsedajúci Rady ministrov Bosny a Hercegoviny (BaH) Nikola Špirič na pozvanie predsedu vlády SR Roberta Fica oficiálnu návštevu Slovenskej republiky. Predsedajúci Rady ministrov Bosny a Hercegoviny ocenil fakt, že došlo k prvej návšteve premiéra BaH v SR, ktorú BaH vníma ako úspešný príklad v oblasti európskej integrácie a hospodárskych aktivít.
V rozhovore medzi štyrmi očami obaja partneri diskutovali o úlohe a postavení Vysokého predstaviteľa a Špeciálneho predstaviteľa EÚ v BaH (HR/EUSR) a čiastočne o problematike Kosova. R. Fico vyslovil podporu práci HR/EUSR.
Obe strany zhodnotili vzťahy medzi SR a BaH ako dobré a priateľské. Zhodli sa, že intenzita bilaterálnych kontaktov je primeraná a bolo by ju potrebné zachovať na minimálne rovnakej úrovni aj v budúcnosti. Pri tejto príležitosti N. Špirič pozval slovenského predsedu vlády na návštevu BaH, ktorý pozvanie akceptoval. 
Obaja partneri zhodne konštatovali, že existuje veľa ďalších oblastí, ktoré sú nevyužité a boli by prospešné a v záujme občanov oboch krajín. SR sa podľa R. Fica snaží o rozvoj predovšetkým hospodárskych vzťahov so svojimi zahraničnými partnermi. Na margo toho dodal, že aj napriek tomu, že vzájomná obchodná výmena má stúpajúcu tendenciu, ešte nedošlo k vyčerpaniu potenciálu a možností oboch ekonomík a existuje priestor pre prehĺbenie vzájomných hospodárskych vzťahov. Zároveň došlo k oceneniu konkrétnych investičných aktivít slovenských podnikateľských subjektov (napríklad investícia do firmy Celex v Banja Luke), ktoré sa stali pozitívnym príkladom aj pre ďalšie subjekty. 
Slovenská strana by zároveň privítala akceleráciu v oblasti zmluvno-právnej základne, ktorá je predpokladom pre ďalší rozvoj vzájomných ekonomických vzťahov. V tejto súvislosti bude potrebné dokončiť schvaľovací proces a pripraviť na podpis dohodu o hospodárskej spolupráci a dohodu o podpore a vzájomnej ochrane investícií. Rezervy obe strany pociťujú aj kvôli absencii dohody o spolupráci a vzájomnej pomoci v colných otázkach. Predsedajúci Rady ministrov Bosny a Hercegoviny vyslovil ľútosť nad skutočnosťou, že z dôvodu krátkodobej politickej krízy v BaH nedošlo k podpisu pripravovaných dohôd. N. Špirič informoval, že proces prípravy dohody medzi vládou SR a Radou ministrov BaH o spolupráci v oblasti kultúry a umenia je už formálne dokončený. Za potrebné označil uzavretie dohody o cestnej premávke a preprave cestujúcich, ale aj ďalšie zmluvy, ktoré by prispeli k rozvoju ekonomickej spolupráce. 
R. Fico potvrdil záujem SR pomôcť BaH aj v rámci poskytovania oficiálnej rozvojovej pomoci. Svojho partnera informoval, že SR sa v roku 2006 zapojila do Fondu Európskej banky pre obnovu a rozvoj pre krajiny západného Balkánu - „Western Balkans Multi-Donor Fund“ s jednorazovým členským príspevkom 500 000 EUR.
N. Špirič vyslovil poďakovanie za to, že SR akceptovala ponuku stať sa partnerskou krajinou na všeobecnom veľtrhu v Mostare v apríli 2008. BaH podľa slov predsedajúceho Rady ministrov Bosny a Hercegoviny považuje SR za úspešný príklad krajiny, ktorá sa integrovala do EÚ a NATO a aj z tohto dôvodu by Slovensko malo patriť medzi najdôležitejších partnerov BaH. Medzi sféry, v ktorých by obe krajiny mohli užšie spolupracovať N. Špirič zaradil predovšetkým oblasť turizmu, drevovýroby, ako aj ďalšie oblasti. Bosnianska strana vidí priestor na spoluprácu aj v oblasti študentskej výmeny, pričom sa posnaží čo najskôr nájsť zdroje na poskytovanie štipendií aj pre študentov zo SR.
N. Špirič požiadal slovenskú stranu o pomoc a poskytnutie skúseností v rámci prístupového procesu BaH do EÚ. Zároveň konštatoval, že vláda BaH sa bude snažiť uskutočniť všetky kroky a podmienky potrebné pre podpísanie Stabilizačnej a asociačnej dohody (SAA) a pre pokrok v integrácii. 
Predsedajúci Rady ministrov BaH vyjadril vďaku za aktívnu účasť SR pri zachovaní mieru v BaH a za pôsobenie slovenských príslušníkov ozbrojených síl v rámci EUFOR. Ďalej ocenil rolu, ktorú zohráva SR v regióne západného Balkánu podporou aktivít na poli občianskej spoločnosti. Predseda vlády SR vyjadril plnú podporu integračným ambíciám BaH do európskych a euroatlantických zoskupení. Zároveň konštatoval ochotu Slovenska odovzdať BaH svoje skúsenosti z prístupového procesu do EÚ a NATO.
R. Fico pripomenul, že SR sa po prvýkrát od novembra 2007 do mája 2008 stala predsedníckym štátom Výboru ministrov Rady Európy, čo vytvára priestor pre vzájomnú spoluprácu medzi oboma krajinami aj v tejto oblasti. N. Špirič v tejto súvislosti vyjadril poďakovanie za spoluprácu na multilaterálnych fórach a prisľúbil podporu BaH slovenským aktivitám v ich rámci. Okrem toho vyjadril záujem bosnianskej strany o posilnenie regionálnej spolupráce a udržiavanie dobrých vzťahov so susedmi. 
R. Fico konštatoval, že SR očakáva v krátkom období vstup do Schengenského priestoru, čím potvrdí rolu garanta svojej hranice s Ukrajinou pokiaľ ide o zabránenie nelegálnej migrácie do EÚ. V tejto súvislosti konštatoval, že Schengenský systém nemožno vnímať ako novú železnú oponu v Európe. SR bude podľa jeho slov hľadať možnosti ako uľahčiť vydávanie víz pre občanov BaH v nových podmienkach Schengenského systému. Predseda vlády SR vyslovil presvedčenie, že SR by sa mala stať prvou krajinou stredoeurópskeho regiónu, ktorá zavedie Euro, čo by zároveň malo zvýšiť jej atraktivitu pre zahraničných investorov.
Na neformálnom stretnutí predsedajúceho Rady ministrov BaH N. Špiriča s ministrom zahraničných vecí SR J. Kubišom bola prediskutovaná otázka súčasnej politickej situácie a integračného procesu BaH. N. Špirič vysoko ocenil hlboké znalosti predstaviteľov slovenskej diplomacie o detailoch vnútropolitickej problematiky BaH a mieru empatie a schopnosti vnímať otázku v jej komplexnosti a vývoji.

Záver: Priebeh návštevy predsedajúceho Rady ministrov Bosny a Hercegoviny N. Špiriča v Bratislave potvrdil tradične dobré vzťahy medzi SR a BaH. Obe strany sa vyslovili za prehĺbenie rozvoja vzájomnej spolupráce, predovšetkým v ekonomickej oblasti. Vyslovili sa predovšetkým za zvýšenie obchodno-hospodárskej výmeny, vzhľadom na jej doposiaľ nevyčerpané možnosti. Ako perspektívny sektor pre investovanie a realizáciu podnikateľských aktivít slovenských podnikateľských subjektov boli vyšpecifikované oblasti turizmu a drevovýroby. Obe strany prejavili záujem o pokrok v oblasti zmluvno-právnej základne medzi SR a BaH, ktoré môžu taktiež prispieť k prehĺbeniu vzájomných hospodárskych vzťahov. Bosnianska strana vyjadrila záujem o odovzdávanie skúseností z integračných procesov SR do európskych a euroatlantických zoskupení. Slovenská strana potvrdila podporu integračnému procesu BaH do euroatlantických zoskupení a záujem o poskytovanie oficiálnej rozvojovej pomoci. SR a BaH sa dohodli na pokračovaní spolupráce na multilaterálnych fórach a podpore vzájomných aktivít v ich rámci. Predseda vlády SR vyslovil podporu práci HR/EUSR.